15 Baebele e re ruta gore Jehofa o utlwa botlhoko thata fa batho ba dira dilo tse di bosula e bile ba akanya ka tsone. (Bala Genesise 6:5, 6.) Ga go pelaelo gore Jehofa ga a batle gore re akanye ka boitsholo jo bo sa siamang jwa tlhakanelodikobo. Tota e bile, fa re nnela go akanya ka dilo tseno, re ka nna ra feleletsa re di dira. Mme Jehofa ene o batla gore re akanye ka dilo tse di itshekileng le tse di siameng. Morutwa Jakobe o ne a re botlhale jo bo tswang kwa go Jehofa “sa ntlhantlha bo itshekile, go tswa foo bo na le kagiso, bo tekatekano, bo iketleeleditse go utlwa, bo tletse kutlwelobotlhoko le maungo a a molemo, ga bo tseye batho ka go ba tlhaola, ga bo itimokanye.” (Jakobe 3:17) Ka jalo, Baebele e re ruta gore re tshwanetse go tila boitlosobodutu jo bo ka dirang gore re akanye kgotsa re eletse dilo tse di sa siamang. Mme fa re tlhaloganya ka botlalo se Jehofa a se ratang le se a se tlhoileng, go tla nna motlhofo gore re itse go tlhopha dibuka, difilimi kgotsa metshameko e e siameng. Ga re kitla re tlhoka go botsa ba bangwe gore re dire eng.